Fannyn Talossa: huhtikuuta 2016
hedelmälaatikon muodonmuutos
Rantamökin säästettäviin esineisiin kuului vanha päärynälaatikko vuodelta 1986. Niin luki laatikon päädyssä :) Laatikko ei ollut riittävän vanha, jotta se olisi saanut pitää alkuperäisen asunsa. Siihen oli tuherrettu ja se oli jonkin verran kärsinyt.
Kunnon pesu lämpimällä vedellä, mäntysaippualla ja juuriharjalla teki ihmeitä.
Pyysin Miestä tuomaan laatikkoon sopivat pyörät rautakauppareissulta. Kun kerroin säilyttäväni laatikossa lehtiä, Mies halusi lisätä tukilistat laatikon pohjaan. Sudin kaksi kerrosta kaapista löytynyttä Helmi-maalia.
Kahvat olin aikoinaan hankkinut yhteen toiseen projektiin, mutta nyt vihdoin ne pääsivät käyttöön. Ja sopivat mielestäni täydellisesti tyylinsä ja kokonsa puolesta tähän laatikkoon.
Hioin reunoja, jotta sain aavistuksen kuluneempaa ilmettä ;) Huomaattehan nuo söpöt pienet pyörät? Uudistunut laatikko matkaa Rantamökille. Siinä voi säilyttää tyynyjä...
...ja kesän sisustuslehtiä...
Ajatukset ovat jo tulevassa kesässä ja lomapäivissä järven rannalla auringon paistaessa ;)
TEHO-tukituoli by Martela
Olen pitkään etsinyt esikoiselle vanhempaa työtuolia, sellaista vahvaa, metallista tehtyä yksinkertaista ja tukevaa tuolia. Nyt sellainen viimein tuli eteeni Kierrätyskeskuksessa. En ollut uskoa onneani!
Tuoli oli ärjyn oranssi ja kankaat olivat haalistuneet ja likaantuneet, mutta täysin ehjät eivätkä ollenkaan kuluneet. Selkätuki oli kiilautunut kiinni ja Mies hakkasi sitä lekalla. Mies onnistui saamaan jumin irti ja nyt selkänojan säädöt ovat jälleen kunnossa.
Kyseessä on Martelan TEHO-tukituoli. Tuolin pohjassa on leima 9 76, eli kohta tulee 40 vuotta ikää tälle tuolille.
Irrotin kankaat ja purin ompeleet. Silitin likaiset kangaskappaleet, jotta sain itselleni hyvät kaavat. Harmaa verhoilukangas on Eurokankaan palalaarista ja todettakoon, että tämä uusi kangas ei laadultaan ole lähelläkään vanhaa kangasta.
Istuinosan verhoilu onnistui hyvin (ei täydellinen, mutta riittävän hyvä) - selkänojan verhoilussa on todellakin toivomisen varaa. Kaikki meillä tykkäävät tästä tuolista. Siinä on oikeasti hyvä istua ja lasten mielestä myös kiva pyöriä ;) Minä pidän tuolin yksinkertaisesta ilmeestä. Lisäksi minulle tulee tuolista lapsuus mieleen, sillä isälläni oli 70-luvulla sama tuoli ärjyn sinisenä ja muistan pikkutyttönä pyörineeni sillä tuolilla ;)
Metalliosat ainoastaan pyyhkäisin saippuavedellä. En voi lakata ihastelemasta tuolin hyvää laatua! (viimeisen kuvan värit ovat pielessä, mutta ei välitetä siitä)
Touhukasta viikkoa! Lähettänyt